Triskiautis lakišius
Triskiautis lakišius (Bidens tripartita) – astrinių (Asteraceae) šeimos, lakišių (Bidens) genties vienmetis, 20-70 cm aukščio žolinis augalas. Stiebas status, raudonai rudas, šakotas, plikas arba apaugęs retais plaukeliais. Lapai 3-8 cm ilgio, 1-2 cm pločio; lapalakštis triskiltis, blakstienuotu pakraščiu. Graižai iki 1,5 cm skersmens, šakų viršūnėse. Žiedai nešvariai geltoni, piltuviškai vamzdiški, dvilyčiai; liežuviškų žiedų nėra. Vaisius atvirkščiai kiaušiniškas, su 2, rečiau 3 šeriuotais akutais. Žydi liepos - rugpjūčio mėn. Dauginasi sėklomis. Auga kaip piktžolė grioviuose, ežerų pakraščiuose, pelkėse, daržuose, laukuose.